รายย่อยร้องกลต.สอบTTA
&#8216;เมอร์เมด&#8217;เสี่ยงสูบเงินซื้อเรืองุบงิบปล่อยเงินกู้ไร้หลักประกัน
19 ส.ค. 2554

‘เมอร์เมด’เสี่ยงสูบเงินซื้อเรืองุบงิบปล่อยเงินกู้ไร้หลักประกัน
รายย่อยร้องก.ล.ต.ตรวจสอบงบการเงินและการดำเนินงาน TTA ประเด็นเมอร์เมด ซื้อเรือเพิ่มสวนทางธุรกิจขาลง และการปล่อยกู้บริษัทย่อย 
น.ส.ประกายดาว เขมะจันตรี ผู้ถือหุ้นบริษัท โทรีเซนไทย เอเยนต์ซีส์ (TTA) กล่าวว่า เป็นตัวแทนกลุ่มผู้ถือหุ้น 5 คน ถือหุ้นรวมกันประมาณ 5 แสนหุ้น ได้ทำหนังสือร้องเรียนถึงสำนักงานคณะกรรมการกำกับหลักทรัพย์และตลาดหลัก ทรัพย์ (ก.ล.ต.) เมื่อวันที่ 7 มิ.ย.ที่ผ่านมา ขอให้ตรวจสอบการเปิดเผยข้อมูลเกี่ยวกับงบการเงินและผลการดำเนินงานปี 2553 ของ TTA โดยมีข้อสงสัยการจัดทำงบการเงินและการบริหารของคณะกรรมการบริษัท
ผู้ร้องเรียน กล่าวว่า ได้เข้าร่วมประชุมสามัญประจำปี เมื่อเดือนมี.ค. 2554 มีความวุ่นวายเกิดขึ้น และผู้ถือหุ้นรายย่อยไม่พอใจการตอบคำถามของผู้บริหาร กรณีบริษัท เมอร์เมด มาริไทม์ ซึ่งเป็นบริษัทย่อยของ TTA ผลดำเนินงานขาดทุน มีความเสี่ยงหลายด้าน แต่ยังสั่งซื้อเรือขุดเจาะเพิ่ม ทั้งที่รู้ว่าขาดทุนผู้บริหารกลับตอบว่าสั่งแล้วก็ต้องซื้อ 
“ในรายงานประจำปี 2553 ระบุไว้ชัดเจนว่า ธุรกิจของเมอร์เมด มีความเสี่ยงหลายด้าน ที่ประชุมผู้ถือหุ้นได้ซักถามประเด็นของเมอร์เมดว่าจะแก้ไขอย่างไร ผู้บริหารก็รู้ แต่ยังมีการซื้อเรือมือสองเข้ามาอีก 1 ลำ ทั้งที่การใช้ประโยชน์ของเรือและลูกค้าลดลง ผู้ถือหุ้นรายย่อยไม่สบายใจในการบริหารงานของเมอร์เมดที่ขาดทุนต่อเนื่อง จึงต้องร้องให้ ก.ล.ต.ตรวจสอบ” 
นอกจากนี้ยังต้องการให้ ก.ล.ต.ตรวจสอบ TTA กรณีการปล่อยเงินกู้ระยะสั้น 3,703 ล้านบาท และระยะยาว 1,999 ล้านบาท ให้บริษัทย่อย ซึ่งมีความเสี่ยงเนื่องจากหมายเหตุงบการเงินระบุว่าเงินกู้ไม่มีหลักทรัพย์ค้ำประกัน แต่ผู้บริหารตอบว่าเป็นความลับทางธุรกิจ ซึ่งเรื่องนี้เป็นเรื่องใหญ่ที่ผู้บริหารคณะกรรมการตรวจสอบและผู้ตรวจ สอบบัญชีต้องเปิดเผยให้ผู้ถือหุ้นและนักลงทุนทราบ 
“กรณีของ TTA เป็นเรื่องที่น่าศึกษาและน่าสนใจ หากผู้บริหารงานผิดพลาดไม่ใช่แค่ลาออก แต่ต้องถูกดำเนินคดีอาญาในการปกปิดงบการเงิน เรื่องนี้จะเป็นตัวอย่างที่ดีอย่างน้อยก็ทำให้ผู้บริหารบริษัทจดทะเบียน คิดถึงรายย่อยบ้าง”
นายธวัชชัย พิทยโสภณผู้อำนวยการฝ่ายงานเลขาธิการ ก.ล.ต. กล่าวว่า ก.ล.ต.ได้รับเรื่องร้องเรียนแล้ว ซึ่งจะต้องดูว่าประเด็นที่ร้องเรียนอยู่ในการดูแลของ ก.ล.ต.หรือไม่ ซึ่งก็จะหาหลักฐานที่เกี่ยวข้องมาดำเนินการพิจารณา โดยดูว่ามีการกระทำที่ฝ่าฝืนผิดกฎหมายหรือไม่ รวมทั้ง ก.ล.ต.ได้ดูแลรายย่อยผ่านกระบวนการเปิดเผยข้อมูลของบริษัท